अर्चना पेन्यूली की ‘डेरिक की तीर्थ यात्रा’12 में एक परित्यक्त पति प्रेमी डेरिक प्रौढ़ावस्था में भी 90 किलोमीटर की पदयात्रा कर पूर्व पत्नी/प्रेमिका को श्रद्धांजलि देने पहुँचता है। यह नायक रिश्तों से अन्तर्मन से जुड़ा है। पूर्व पत्नी नीना की बरसी पर पहुँचने के लिए नीना की माँ का फोन आया है। बरसी 90 किलोमीटर दूर सिद्धि विनायक के मंदिर में है और डेरिक दिन-रात 15 घंटे चल कर वहाँ पैदल जाने का निर्णय लेता है। गूगल से सारे विवरणों का अध्ययन कर वह पदयात्रा की तैयारी करता है। ज़रूरी ख़रीददारी करता है। सारे रास्ते की छानबीन करता है। मंदिर के पुजारी से बात करता है। पिछले साढ़े तीन सालों से नीना कैंसर से जूझ रही थी और डेरिक थोड़ा-बहुत उसके संपर्क मे था। पूर्व पत्नी की पुण्य तिथि पर 90 किलोमीटर पैदल चल कर आना डेरिक के भावनात्मक लगाव और महमानवीय गुणों का ही प्रतीक है।